NARIADENIE KOMISIE (ES) č. 579/2009
z 2. júla 2009,
ktorým sa stanovuje doplnkové množstvo trstinového cukru s pôvodom v štátoch AKT a Indii na dodávky do rafinérií v lehote od 1. októbra 2008 do 30. septembra 2009
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä jeho článok 153 ods. 4 v spojení s článkom 4,
keďže:
(1)
V článku 153 ods. 4 nariadenia (ES) č. 1234/2007 sa ustanovuje, že počas hospodárskych rokov 2008/2009 sa s cieľom zabezpečiť adekvátne dodávky pre rafinérie Spoločenstva pozastavuje uplatňovanie dovozného cla na doplnkové množstvo dovezeného surového trstinového cukru s pôvodom v štátoch uvedených v prílohe XIX k uvedenému nariadeniu.
(2)
Toto doplnkové množstvo by sa malo vypočítať v súlade s článkom 19 nariadenia Komisie (ES) č. 950/2006 z 28. júna 2006, ktorým sa na hospodárske roky 2006/2007, 2007/2008 a 2008/2009 ustanovujú vykonávacie opatrenia na dovoz a rafináciu produktov zo sektora cukru v rámci určitých colných kvót a preferenčných dohôd (2), na základe bilancie odhadu dodávok surového cukru pre Spoločenstvo. Z bilancie hospodárskeho roka 2008/2009 vyplýva potreba dovozu doplnkového množstva surového cukru v takom množstve, aby sa uspokojili potreby rafinérií Spoločenstva.
(3)
Na zabezpečenie toho, aby rafinérie v Spoločenstve mali dostatočnú zásobu surového cukru na uspokojenie potreby svojich tradičných dodávok, by sa doplnkové množstvo malo rozdeliť medzi príslušné tretie krajiny tak, aby sa zaistila celková dodávka. V prípade Indie sa považuje za vhodné ponechať pôvodné množstvo 10 000 ton. Pokiaľ ide o potrebu zvyšných dodávok, malo by sa stanoviť celkové množstvo pre štáty AKT, ktoré sa kolektívne rozhodli zaviesť medzi sebou postupy na prideľovanie množstiev s cieľom zaistiť vhodné dodávky pre rafinérie.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
V lehote od 1. októbra 2008 do 30. septembra 2009 sa doplnkové množstvo surového trstinového cukru na rafináciu, na ktoré sa vzťahuje číselný znak KN 1701 11 10, podľa článku 153 ods. 4 nariadenia (ES) č. 1234/2007 určuje takto:
a)
127 547 ton cukru, vyjadrené ako biely cukor, s pôvodom v štátoch uvedených v prílohe XIX k nariadeniu (ES) č. 1234/2007 okrem Indie;
b)
10 000 ton cukru, vyjadrené ako biely cukor, s pôvodom v Indii.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. júla 2009